AaB meddelte onsdag, at klubben har skrevet kontrakt med Bruce Rioch som ny træner. I et halvt år var sportsdirektør Lynge Jakobsen på jagt efter en trænerløsning, og mange gange gik han forgæves. For planen var at hente en dansk træner. - Vi havde fra start en snæver kreds at tre danske træneremner, hvoraf vi har været i konkret dialog med de to. Forholdsvis hurtigt stod det imidlertid klart, at der under alle omstændigheder ikke ville blive tale om en løsning allerede fra sæsonstarten, hvorfor vi har arbejdet med andre modeller og tog en kontakt til Bruce Rioch, siger Lynge Jakobsen. Da han var gået forgæves efter en dansk underskrift, lykkedes det heller ikke at få en langvarig kontrakt med Bruce Rioch. Kontrakten løber kun frem til årsskiftet. - Det er det bedste for mig i den situation, som jeg står i, sagde Bruce Rioch på onsdagens pressemøde med henvisning til de familiære problemer (to dødsfald i den nærmeste familie, red.), der fik ham til at stoppe som træner i OB i 2007. Lynge Jakobsen sagde på pressemødet, at han håber på at kunne overtale Rioch til at forlænge kontrakten snarest muligt. /ritzau/

Opsummering:
AaB forsøgte at få fat i en dansk træner, men selv om klubben prøvede tre gange, lykkedes det ikke. Og Bruce Rioch ville kun skrive for et halvt år.